b'\n_START_ARTICLE_\nAllen Iverson\n_START_SECTION_\nSveu\xc4\x8dili\xc5\xa1te\n_START_PARAGRAPH_\nPoha\xc4\x91ao je sveu\xc4\x8dili\xc5\xa1te Georgtown. S njima je osvojio brojna priznanja. Osvojio je nagradu Big East obrambeni igra\xc4\x8d godine i sa reprezentacijom SAD-a ostvario je zlatnu medalju na Svjetskom sveu\xc4\x8dili\xc5\xa1nom prvenstvu u ko\xc5\xa1arci u Japanu 1995. godine. Iverson je predvodio ameri\xc4\x8dku reprezentaciju sa 16.7 poena i 6.1 asistencija po utakmici. Sveu\xc4\x8dili\xc5\xa1nu karijeru je zavr\xc5\xa1io kao najbolji strijelac ko\xc5\xa1arka\xc5\xa1kog tima sa prosjekom od 23 poena po utakmici. Zbog obiteljskih i financijskih problema morao je napustiti sveu\xc4\x8dili\xc5\xa1te prije mature i oti\xc4\x87i u NBA.\n_START_SECTION_\nPo\xc4\x8detci (1996.-2000.)\n_START_PARAGRAPH_\nIzabran je u 1. krugu (1. ukupno) NBA drafta 1996. godine od strane Philadelphia 76ersa. Iverson je imao izvrsnu rookie sezonu. Predvodio je 76erse u poenima, asistencijama i ukradenim loptama, te si tako priskrbio nagradu za novaka godine. Izabran je i u All-Rookie prvu petorku. U sezoni 1998./99., Iverson bilje\xc5\xbei 26.8 poena po utakmici i time osigurava naslov najboljeg strijelca lige. 76erse odvodi u doigravanje, ali bez ve\xc4\x87eg u\xc4\x8dinka jer gube od Pacersa u drugom krugu. Sljede\xc4\x87e sezone Iverson potpisuje ugovor vrijedan 70 milijuna $ i dobiva poziv na All-Star utakmicu. Te iste sezone Iverson bilje\xc5\xbei 28.4 poena po utakmici i ponovno 76erse odvodi u doigravanje. U doigravanju briljira sa 26.2 poena, 4.8 asistencija, 4 skokova i 1.3 ukradene lopte ali i ovaj puta ne prolaze Pacerse u drugom krugu. Izabran je u All-NBA prvu petorku.\n_START_SECTION_\nNajkorisniji igra\xc4\x8d sezone 2000./01.\n_START_PARAGRAPH_\nU sezoni 2000./01. predvodio je svoju mom\xc4\x8dad do 10 uzastopnih pobjeda u sezoni i izabran je na All-Star utakmicu, gdje je i osvojio nagradu za najkorisnijeg igra\xc4\x8da utakmice. 76ersi su ostvarili najbolji omjer pobjeda i poraza na Istoku 56-26. Iverson je bilje\xc5\xbeio 31.1 poena i 2.5 ukradene lopte po utakmici te si tako priskrbio naslov za najboljeg strijelca i "kradljivca" lige. Te iste sezone osvaja nagradu za najkorisnijeg igra\xc4\x8da sezone te je izabran u All-NBA prvu petorku. Predvodio je 76erse do NBA finala protiv Los Angeles Lakersa. Unato\xc4\x8d sjajnim igrama Iversona, 76ersi lako gube finale od Lakersa koji su bili predvo\xc4\x91eni O\'Nealom i Bryantom. Sezone 2001./02. Iverson je imao dosta problema sa ozljedama, ali je sezonu zavr\xc5\xa1io sa 31.4 poena. 76ersi osiguravaju \xc5\xa1esto mjesto na Istoku, ali ispadaju ve\xc4\x87 u prvom krugu od Celticsa.\n_START_SECTION_\nSezone bez uspjeha (2003.-2006.)\n_START_PARAGRAPH_\nU sezoni 2002./03. Iverson bilje\xc5\xbei 27.6 poena i izabran je na NBA All-Star utakmicu. Predvodi 76erse do doigravanja, ali opet gube u drugom krugu, ovaj puta od Pistonsa. Iverson je davao sve od sebe ali nikako nije uspio igru 76ersa podi\xc4\x87i na vi\xc5\xa1u razinu. Sezona 2005./06. bila je Iversonova posljednja sezona u dresu 76ersa. Prosje\xc4\x8dno je bilje\xc5\xbeio 33.7 poena po utakmici, ali 76ersi ponovno ne uspijevaju izboriti doigravanje, drugi put u tri godine. Iverson je nekoliko puta ka\xc5\xbenjen tokom sezone zbog svog pona\xc5\xa1anja. Nakon nekoliko mjeseci uprava 76ersa odlu\xc4\x8dila je mijenjati Iversona u Denver Nuggetse za Andrea Millera, Joea Smitha i dva izbora prvog kruga drafta.\n_START_SECTION_\nDenver Nuggets\n_START_PARAGRAPH_\nIverson se Nuggetsima pridru\xc5\xbeio u prosincu 2006. godine. Iverson se nije uklopio u mom\xc4\x8dad. Iako je imao uz sebe Carmela Anthonya, Nuggetsi su izborili samo dva doigravanja u tri godine i oba puta ispali u prvom krugu. Trener Nuggetsa George Karl nije bio zadovoljan igrom svoje mom\xc4\x8dadi te nije pokazivao nikakvo \xc5\xbealjenje nakon mijenjanja Iversona u Pistonse. Ubrzo su po\xc4\x8dele glasine o mijenjanju u Pistonse i to se uskoro i dogodilo. Iverson je mijenjan u Pistonse za Chaunceya Billupsa, Antonia McDyessa i Cheikha Sambu.\n_START_SECTION_\nDetroit Pistons\n_START_PARAGRAPH_\nNakon dolaska u Pistonse Iverson je svoj standardni broj 3 zamijenio brojem 1. Sezona 2008./09. nije bila ba\xc5\xa1 sjajna za Pistonse. Sezonu su zavr\xc5\xa1ili sa omjerom pobjeda i poraza 39-43 te tako zauzeli tek osmo mjesto na Istoku. Iverson je bio \xc5\xbeestoko kritiziran kao i uprava Pistonsa zbog zamjene Chauncey Billupsa, jer je igra Pistonsa nakon dolaska Iversona potpuno izgubila smisao. U doigravanju Cavsi su ih uni\xc5\xa1tili u \xc4\x8detiri utakmice i Pistonsi su ispali ve\xc4\x87 u prvom krugu, a sedam prethodnih sezona su bili u finalu Isto\xc4\x8dne konferencije. Iverson nije igrao u doigravanju zbog ozljede le\xc4\x91a.\n_START_SECTION_\nMemphis Grizzlies\n_START_PARAGRAPH_\n9. rujna 2009. Iverson je potpisao jednogodi\xc5\xa1nji ugovor vrijedan 3,1 milijuna dolara \xc4\x8dime je postao novi \xc4\x8dlan Memphis Grizzliesa. 17. studenog 2009. Iverson je raskinuo ugovor s Memphis Grizzliesima. Nekoliko dana prije Grizzliesi su dopustili Iversonu da napusti klub kako bi rije\xc5\xa1io neke "privatne stvari", a sada je njihova suradnja i definitivno okon\xc4\x8dana. Tako\xc4\x91er Iverson se \xc5\xbealio i na ulogu igra\xc4\x8da s klupe, budu\xc4\x87i da u tri nastupa za tu mom\xc4\x8dad niti jednom nije bio \xc4\x8dlan njene startne petorke.\n_START_SECTION_\nPovratak u Philadelphiu\n_START_PARAGRAPH_\nNakon brojnih predvi\xc4\x91anja da odlazi u mirovinu i da prekida svoju veliku karijeru, Iverson je to sve opovrgnuo dogovorom uvjeta i potpisivanjem ugovora s Philadelphia 76ersima. Potpisao je negarantirani jednogodi\xc5\xa1nji ugovor koji bi mu trebao donijeti ne\xc5\xa1to vi\xc5\xa1e od milijun dolara zarade. Tako\xc4\x91er treba spomenuti da je Iverson bio vrlo blizu potpisa s New York Knicksima koji su u posljednji trenutak odustali od te mogu\xc4\x87nosti.\n_START_SECTION_\nEuropa\n_START_PARAGRAPH_\n26. listopada 2010. Iverson je potpisao dvogodi\xc5\xa1nji ugovor vrijedan 4 milijuna dolara za Be\xc5\x9fikta\xc5\x9f.\n_START_SECTION_\nAmeri\xc4\x8dka reprezentacija\n_START_PARAGRAPH_\nBio je \xc4\x8dlan reprezentacije SAD-a na Olimpijskim igrama u Ateni 2004., gdje su nakon velikog debakla uspjeli osvojiti bron\xc4\x8danu medalju.'